**B. Osobitná časť**

**K Čl. I**

**K bodu 1**

Ide o legislatívno-technickú úpravu, nakoľko návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 148/2016 Z. z.   
o sprístupňovaní elektrického zariadenia určeného na používanie v rámci určitých limitov napätia na trhu (ďalej len „návrh nariadenia vlády“) v jednotlivých novelizačných bodoch upravuje odkazy v poznámkach pod čiarou na nový zákon č. 56/2018 Z. z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov (ďalej len „zákon o posudzovaní zhody“) a zosúlaďujú sa všetky poznámky pod čiarou odkazujúce na nový zákon.

**K bodu 2**

Legislatívno-technická úprava z dôvodu vypustenia písm. a) novelizačným bodom 3.

**K bodu 3**

Upravuje sa znenie základných ustanovení tak, aby nedochádzalo k duplicitnej úprave s rámcovým zákonom o posudzovaní zhody.

**K bodu 4**

Legislatívno-technická úprava z dôvodu vypustenia písm. a) novelizačným bodom 3.

**K bodu 5**

Povinnosti výrobcu v § 6 sa menia v súlade so znením zákona o posudzovaní zhody tak, aby nedochádzalo k duplicitnej úprave zhodných povinností výrobcu. Navrhované ustanovenie § 6 pozostáva z odseku 1, ktorým sa vymedzuje, ktoré povinnosti sa vzťahujú na výrobcu elektrického zariadenia určeného na používanie v rámci určitých limitov napätia na trhu podľa zákona o posudzovaní zhody (povinnosti podľa rámcového zákona), pričom sú následne doplnené spresnením týchto povinností odkazom na príslušné ustanovenia návrhu nariadenia vlády, ktoré výkon a obsah príslušných povinnosti spresňujú, v rozsahu ako to zákon o posudzovaní zhody predpokladá. § 6 ods. 2 návrhu nariadenia vlády ďalej vymedzuje v súlade s predpokladom ustanoveným v § 5 ods. 1 písm. r) zákona o posudzovaní zhody ďalšie povinnosti výrobcu, ktoré je povinný výrobca splniť a ktoré predstavujú špecifické povinnosti výrobcu elektrického zariadenia určeného na používanie v rámci určitých limitov napätia na trhu.

Povinnosti splnomocneného zástupcu výrobcu v § 7 sa menia a dopĺňajú v súlade so znením zákona o posudzovaní zhody tak, aby nedochádzalo k duplicitnej úprave zhodných povinností splnomocneného zástupcu výrobcu. Navrhované ustanovenie § 7 pozostáva z odseku 1, ktorým sa vymedzuje, na ktoré povinnosti môže výrobca splnomocneného zástupcu splnomocniť a zároveň sa vymedzujú povinnosti v ods. 2, ktoré sa vzťahujú na splnomocneného zástupcu výrobcu elektrického zariadenia určeného na používanie v rámci určitých limitov napätia na trhu v súlade s § 6 ods. 5 zákona o posudzovaní zhody (povinnosti podľa rámcového zákona).

Povinnosti dovozcu v § 8 sa menia v súlade so znením zákona o posudzovaní zhody, tak, aby nedochádzalo k duplicitnej úprave zhodných povinností dovozcu upravených nariadením vlády č. 148/2016 Z. z. a zákonom o posudzovaní zhody.

Zmenou ustanovenia § 9 sa precizuje ustanovenie upravujúce povinnosti distribútora v súlade s vypustenými duplicitnými povinnosťami distribútora v návrhu nariadenia vlády a so znením rámcového zákona o posudzovaní zhody.

**K bodu 6**

Ustanovenia upravujúce EÚ vyhlásenie o zhode sa menia v súlade so znením zákona o posudzovaní zhody.

Ustanovenie o označení CE sa upravuje z dôvodu potreby zosúladenia znenia nariadenia vlády a zákona o posudzovaní zhody a vypúšťa sa odkaz na článok 30 nariadenia (ES) č. 765/2008, nakoľko toto prepojenie ustanovenia upravujúceho spôsob umiestnenia označenia CE je už upravené zákonom o posudzovaní zhody.

Mení sa § 14 upravujúci dohľad nad trhom, ktorého jedným z cieľov je dosiahnutie odstránenia duplicitnej úpravy nariadenia vlády vo vzťahu k zákonu o posudzovaní zhody ako aj zachovaniu normatívnosti návrhu nariadenia vlády, ktorý upravuje jednotlivé inštitúty a povinnosti, aby sa zachovala správna a úplná transpozícia smernice Európskeho parlamentu a Rady 2014/35/EÚ z 26. februára 2014 o harmonizácii právnych predpisov členských štátov týkajúcich sa sprístupnenia elektrického zariadenia určeného na používanie v rámci určitých limitov napätia na trhu (Ú. v. EÚ L 96, 29.3.2014) v platnom znení. Nariadenie vlády č. 148/2016 Z. z. nie je vykonávacím právnym predpisom k zákonu o posudzovaní zhody, ale aproximačným nariadením vlády, ktoré predstavuje samostatný všeobecne záväzný právny predpis, ktorý bolo potrebné touto úpravou prepojiť s ustanoveniami § 26 písm. a) a b), § 27 až 29 zákona o posudzovaní zhody.

**K bodu 7**

Ide o legislatívno-technickú úpravu vzhľadom na vypustenie zavedenej definície v pôvodnom § 2 písm. b).

**K bodu 8**

Ide o legislatívno-technickú úpravu vzhľadom na to, že § 14 upravoval postup orgánov dohľadu, ktoré upravuje zákon o posudzovaní zhody a preto bolo toto ustanovenie upravené vložením odkazu na konkrétne ustanovenie zákona o posudzovaní zhody, ktoré ustanovujú konkrétne orgány dohľadu pre elektrické zariadenia upravené návrhom nariadenia vlády ako aj postup dohľadu nad trhom.

**K bodu 9**

Ide o legislatívno-technickú úpravu textu návrhu nariadenia vlády, nakoľko išlo len o vnútorné prepojenie prílohy s paragrafovým znením, ktoré je nadbytočné.

**K Čl. II**

Uvádza sa dátum nadobudnutia účinnosti návrhu nariadenia vlády.